## Odluka Ustavnog suda Republike Hrvatske broj:U-IIIA-4928/2004 od 21. prosinca 2005.

### NN 6/2006 (13.1.2006.), Odluka Ustavnog suda Republike Hrvatske broj:U-IIIA-4928/2004 od 21. prosinca 2005.

# USTAVNI SUD REPUBLIKE HRVATSKE

**144**

Ustavni sud Republike Hrvatske, u Drugom vijeću
za odlučivanje o ustavnim tužama, u sastavu sudac
Jasna Omejec, predsjednik Vijeća, te suci Marijan Hranjski, Mario Kos, Ivan Mrkonjić,
Emilija Rajić i Vice Vukojević, članovi Vijeća, odlučujući o ustavnoj tužbi koju
je podnijela J. O. iz P., na sjednici održanoj 21. prosinca 2005. godine,
jednoglasno je donio

## ODLUKU

I. Ustavna tužba se usvaja.

II. Općinski sud u Karlovcu dužan je donijeti
odluku u predmetu koji se vodi pred tim sudom pod poslovnim brojem: P-275/99 u
najkraćem mogućem roku, ali ne duljem od šest (6) mjeseci, računajući od prvoga
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine« broj 99/99., 29/02. i 49/02. – pročišćeni tekst), podnositeljici
ustavne tužbe J. O. iz P., određuje se primjerena naknada zbog povrede ustavnog
prava iz članka 29. stavka 1. Ustava Republike Hrvatske (»Narodne novine« broj
41/01. – pročišćeni tekst) u iznosu od 6.500,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja zah­tjeva podnositeljice
Ministarstvu financija Republike Hrvatske za njezinu isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositeljica ustavne tužbe, na temelju
članka 63. Ustavnog zakona o Ustavnom sudu Republike Hrvatske (»Narodne novine«
broj 99/99., 29/02. i 49/02. – pročišćeni tekst; u daljnjem tekstu: Ustavni
zakon) podnijela je 20. prosinca 2004. godine ustavnu tužbu radi duljine
parničnog postupka.

ČINJENICE VAŽNE ZA
USTAVNOSUDSKI POSTUPAK

2. Dana 8. ožujka 1999. godine podnositeljica je
podnijela tužbu radi naknade štete protiv Ministarstva obrane Republike
Hrvatske Općinskom sudu u Karlovcu.

Ročište je održano 23. lipnja 1999. godine.

Rješenjem od 7. travnja 2003. godine određeno je
provesti vještačenje po vještaku auto-moto struke.

Vještak je predao nalaz i mišljenje 22. travnja
2003. godine.

Na ročištu održanom 3. lipnja 2003. godine
tuženik je predložio prekid postupka. Rješenjem od 1. srpnja 2003. godine sud
je prijed­log odbio, a rješenjem od 7. travnja 2004.
godine Županijski sud u Karlovcu je potvrdio prvostupanjsko rješenje.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 8.
ožujka 1999. godine tužbom podnositeljice Općinskom sudu u Karlovcu, radi
naknade štete.

Ustavna tužba podnesena je 20. prosinca 2004.
godine, a do tog dana sudski postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak u ovom predmetu trajao
pet (5) godina, devet (9) mjeseci i dvanaest (12) dana.

4.2. POSTUPANJE
NADLEŽNOG SUDA

Ustavni sud je utvrdio da je u razmatranom,
pravno relevant­nom razdoblju,
od radnji koje su relevantne za meritorno odlučivanje o pravima i obvezama
stranaka u tom sudskom postupku, Općinski sud u Karlovcu održao dva ročišta i
proveo vještačenje. U postupku je zastoj trajao od 23. lipnja 1999. do 7.
travnja 2003. godine (tri godine, devet (9) mjeseci i deset (10) dana).

Nakon toga postupak se vodio pred Županijskim
sudom u Karlovcu u trajanju od oko osam mjeseci, pri čemu se odlučivalo samo o
jednom procesnom pitanju.

4.3. PONAŠANJE
PODNOSITELJICE USTAVNE TUŽBE(TUŽITELJICE U PARNIČNOM POSTUPKU)

Ocjena je Ustavnog suda da podnositeljica nije
doprinijela duljini trajanja postupka.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ne ukazuje da se u konkretnom slučaju radi o osobito
složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak pred
sudom prvog stupnja vodi u trajanju duljem od šest godina, te da sud ne postupa
učinkovito, dopuštajući da u razdoblju duljem od tri godine i devet mjeseci ne
održi niti jedno ročište. Također, nakon što je spis u trav­nju
2004. godine vraćen sa žalbenog suda, sud prvog stupnja ne poduzima radnje u
postupku. Imajući u vidu sve navedene činjenice i okolnosti, Ustavni sud je
utvrdio da je dugim trajanjem parničnog postupka, u kojem nije donijeta
pravomoćna odluka, podnositeljici povrijeđeno ustavno pravo da zakonom
ustanovljeni neovisni i nepristrani sud u razumnom roku odluči o njenim pravima
ili obvezama, koje je zajamčeno člankom 29. stavkom 1. Ustava Republike Hrvatske.

Stoga je u smislu odredbe članka 63. stavka 2.
Ustavnog zakona odlučeno kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukup­nih gospodarskih i socijalnih prilika u Republici
Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Karlovcu dužan
je dostaviti Ustavnom sudu pisanu obavijest o datumima donošenja i otpreme
odluke najkasnije osam (8) dana od dana njene otpreme, a najkas­nije
osam (8) dana od isteka roka određenog u točki II. izreke ove odluke. Ovaj
nalog temelji se na članku 31. stavcima 4. i 5. Ustavnog zakona.

Broj: U-IIIA-4928/2004

Zagreb, 21. prosinca 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 6/2006-144